Wɔfirii aseɛ dii Ɔman Ahyehyɛfoɔ Da no berɛ a Ghana bɛnyaa ahofadie firii nkoasom mu no. Ahyɛaseɛ no deɛ, na wɔdi no Ɛbɔ 21, afe biara ɛfiri sɛ, saa da no yɛ Ɔsagyefoɔ Kwame Nkruma awoda.
Ɛfiri berɛ a wɔde saa da yi sii hɔ sɛ ɛmmɛyɛ ɔmam mu no nyinaa afoofida no, ɔman no nni saa da no ho agorɔ koraa. Yei nti, sɛ ɛduru saa da no a, asukuufoɔ ne aban adwumayɛfoɔ nyinaa gye wɔn ahome, na ɔman no nyinaa nso de wɔn ho hyɛ mu bi.
Atirimpɔ titire pa ara nti a wɔde di saa afoofida yi ne sɛ, wɔde bɛkae ahofama ne afɔrebɔ a yɛn mpanimfoɔ a wɔdii ɔman yi anim ko gyee fawohodie maa yɛn no daa no adi no. Yei nti sɛ ɛduru saa da no a, ɔman no de kyerɛ wɔn adwumasono no ho anisɔ.
Berɛ a Ghana Mampanin Nana Addo-Dankwa Akufo-Addo bɛdii ɔman yi so no, ɔsesaa Ɔman Ahyehyɛfoɔ Da no firii Ɛbɔ 21, de baa Ɔsanaa 4. Ɔmampanin no faa Ɔsoafoɔ a na Ɔhwɛ Ɔman yi mu Nkitahodie soɔ, Owura Ambrose Dery, so de mmara foforɔ a ɛbɛtumi ama wɔasesa saa da yi kɔtoo Mmarahyɛ Badwa no anim maa wɔpenee so. Ne saa nti, ɛfiri afe 2018 reba nyinaa, wɔdi Ɔman Ahyehyɛfoɔ Da no Ɔsanaa 4, afe biara.
Deɛ nti a ɔmampanin no yɛɛ saa nsakraeɛ yi
Mmara a wɔde yɛɛ nsakraeɛ yi mu nsɛm no daa no adi sɛ, mpanimfoɔ a wɔdii ɔman yi anim ko gyee fawohodie maa yɛn no firii wɔn agyinatuo no ase Ɔsanaa 4, 1947 mu.
Wɔkyerɛ sɛ, saa berɛ no na Ghanafoɔ akukudam binom kaa wɔn ho boom yɛɛ sɛ wɔbɛko agye fawohodie ama ɔman no. Saa nnipa yinom ne George Alfred Grant, a na wɔsan frɛ no Paa Grant, J.B Danquah, R.A Awoonor- Williams, Edward Akufo-Addo, Ebenezer Ako-Adjei ne ahemfo nkaeɛ binom. Mpanimfoɔ yinom na wɔkaa wɔn ho boom tee Amanyɔkuo a ɛdi kan wɔ ɔman yi mu a wɔfrɛ no United Gold Coast Convention (UGCC) no.
Na amanyɔkuo yi atirimpɔ nyinaa ne sɛ, wɔde bɛpere ahofadie ama ɔman Ghana, na aboa ama yɛatumi ade yɛn ho afiri aborɔfo nkoasom ase. Yei kɔɔ so wɔ afe 1897 mu.
Ɛno nti, wɔayi Ɔsanaa 4, asi hɔ sɛdeɛ ɛbɛyɛ a yɛbɛtumi de akae nsɛntitire mmienu binom a ɛsisii wɔ Ghana abakɔsɛm mu saa da no. Ɔsanaa 4, ne ɛda a John Mensah Sarbah tee Aboriginefoɔ Hokwan Ho Bammɔ Fekuo no wɔ 1897 mu, ɛnna saa da korɔ yi ara nso na J.B.Danquah ne George Alfred “Paa” Grant tee UGCC Amanyɔkuo no wɔ afe 1947 mu.
Atirimpɔ nti a wɔde di afoofida yi
Atirimpɔ pɔtee nti a wɔde di Ɔman Ahyehyɛfoɔ Da no ne sɛ ɛbɛboa ama Ghanafoɔ nyinaa atumi akyerɛ mpanimfoɔ a wɔko gyee ɔman no afɔrebɔ ne wɔn ahofama no ho anisɔ. Ɛsiane sɛ abɛyɛ ɔman afoofida nti, ɔmanfoɔ nya kwan tumi dwennwene nnwuma pa a saa mpanimfoɔ yinom di de boaa ɔman no berɛ bi a atwam no nyinaa ho yie.
Bio nso, Ɔman Ahyehyɛfoɔ Da no kae Ghanafoɔ a wɔwɔ ɔman no mu ne wɔn a wɔwɔ akwantuo mu nyinaa sɛ, biribi titire bi sii wɔ wɔn abakɔsɛm mu saa da no nti, wɔnkae wɔn nkyi na wɔnkyerɛ deɛ ɛsiiɛ no ho anisɔ.
Afei nso, wɔde saa da yi kae nkyirimma a wɔwɔ hɔ seesei no nyinaa sɛ, wɔnhwɛ wɔn mpanimfoɔ no nhwɛso pa no so, na wɔnsuasua wɔn ahofama ne wɔn afɔrebɔ no, sɛdeɛ ɛbɛyɛ a ɛbɛboa wɔn ama wɔatu wɔn ho ama de aboa ɔman yi mpuntuo ne ne nkɔsoɔ.
Deɛ ɛtwa toɔ koraa no, ɛsan kae ɔman ba biara sɛ, suban pa ne nneɛma a yɛde bɔ afɔreɛ de pere ɔman yi nkɔsoɔ no, ɔman no anisɔ pa ara, na sɛ yɛkɔ so ara yɛ saa a, wɔrenyi yɛn bonniayɛ da.
Tɔfabɔ
Ghana nkɔsoɔ ne ne yiedie nyinaa gyina ɔman ba biara nneyɛɛ so. Sɛdeɛ yɛn nananom a wɔdii yɛn anim no anyɛ pɛsɛmenkomenya na mmom wɔde wɔn nkwa, wɔn ahoɔden ne wɔn nimdeɛ peree ɔman yi nkɔsoɔ no, saa ara na ɛnnɛ nso, ɛsɛ sɛ ɔman ba pa biara suasua saa nhwɛsoɔ yi. Yɛtumi suasua sɛ yɛbɛma Ghana nkɔsoɔ ne ne mpuntuo ho ahia yɛn wɔ yɛn nneyɛɛ nyinaa mu a, Ghana bɛtumi afa ne ntoma pa afura, na ɛbɛyɛ asuadeɛ pa nso ama nkyirimma nyinaa.
